
Vilkår for at en panterett skal stå seg i konkurs

I. Pensum

Oppgaven berører sentrale temaer fra både panteretten, den dynamiske formueretten og konkursretten.  Stoff av relevans for oppgaven finnes flere steder i det oppgitte pensum.  Jeg har forsøkt å innarbeide en del relevante pensumhenvisninger fortløpende i fremstillingen.
II.  Innledende bemerkninger om oppgaven
Kandidatenes største utfordring synes å ha vært å finne en hensiktsmessig måte å angripe oppgaven på.   Svært mange besvarelser består av mer eller mindre upresise referater av de ulike rettsvernvilkårene i panteloven og tilsvarende for de relevante omstøtelsesregler i dekningsloven.  En slik angrepsmåte blir lite fruktbar.  En sentral målestokk ved karakterfastsettelsen er hvorvidt kandidatene viser selvstendig forståelse.  De rene lovreferater gir liten uttelling i så måte. Skal man gi en fremstilling av alle bestemmelsene om rettsvern, med et visst selvstendig bidrag, vil det fort sprenge rammene for den tiden man har til rådighet på en eksamensdag.  Den gode besvarelsen kjennetegnes etter mitt syn ved at den holdes på et mer overordnet plan, og får frem grunnleggende rettspolitiske hensyn på en poengtert måte.
III. Innledning
Det er naturlig å starte med en presisering og eventuell avgrensning av oppgavens tema.

Begrepene panterett og konkurs bør klargjøres.  Videre bør det komme noenlunde klart frem hva som menes med at en panterett ”står seg” i konkurs.  En panterett er en ”særrett til å søke dekning for et krav (pantekravet) i ett eller flere bestemte formuesgoder (pantet)”, jf. pl. § 1-1. Konkurs innebærer et generalbeslag i formuesgoder som tilhører den insolvente skyldner, hvor formuesgodene som omfattes av konkursbeslaget realiseres og verdien fordeles til kreditorfellesskapet ut fra et likebehandlingsprinsipp, jf. de nærmere regler i deknl. kap. 9. Utover eventuelle korte henvisninger til relevante lovbestemmelser i kkl. er det neppe grunn til å gå nærmere inn på de materielle og prosessuelle vilkår for å åpne konkurs.  Mens de alminnelige kreditorer vil få en prosentmessig dekning av sine krav i form av dividende fastsatt etter de nærmere regler i deknl., vil den pantesikrede kreditorer få dekning krone for krone, så langt kravet dekkes av pantet.  Det kan nevnes at åpning av konkurs innebærer ekstraordinært forfall av pantekravet, jf. pl. § 1-9 første ledd c). 

Dersom en panterett ikke står seg i konkurs, innebærer det at panthaver stilles likt med de alminnelige usikrede kreditorer, forutsatt at panthaver også har en personlig fordring mot konkursskyldneren.
Oppgaven spør etter vilkårene for at en panterett i det hele tatt skal stå seg.  Utenfor oppgaven faller spørsmålet om prioritet mellom ulike panteretter (eller mellom panterett og eventuelt andre avgrensede retter).  Det faller også utenfor oppgavens tema å gi en omfattende fremstilling av de nærmere reglene om panterettens stilling under konkursbehandlingen, jf. særlig deknl. §§ 8-14 flg og enkelte bestemmelser i konkursloven.  Om disse bestemmelsene tas opp på en helt kortfattet måte trenger det ikke nødvendigvis å være noe minus.  For de kandidater som tar opp disse (og andre) bestemmelser, viser det seg imidlertid ofte å gå på bekostning av oppgavens sentrale deler.
Panterett kan ha ulike stiftelsesgrunnlag, hvor hovedinndelingene er avtalepant, utleggspant og legalpant. Ut fra oppgavens ordlyd er det etter mitt syn ikke grunn til å avgrense mot noen av stiftelsesgrunnlagene.  Enkelte avgrenser uttrykkelig eller rent faktisk til kun å behandle avtalepant.  Særlig manglende behandling av utleggspant må etter mitt syn medføre en del trekk.  Helst bør også legalpant behandles, men det bør kanskje ikke medføre så mye trekk om dette er utelatt.

For at en panterett skal stå seg i konkurs må den være reell, gyldig stiftet, ha rettsvern og være uomstøtelig. (Få eller ingen er inne på det første vilkåret, jf. nærmere nedenfor.)  Det kan også tas opp at panteretten ikke må være bortfalt, men dette må det være greitt også å underforstå. 
Oppgavens hoveddel kan med fordel disponeres ut fra disse hovedvilkårene, hvorav vilkåret om rettsvern og uomstøtelighet er de mest sentrale.  Som nevnt bør kandidatene søke å få frem de rettspolitiske hensyn bak de ulike reglene, noe som antagelig mest hensiktsmessig fremstilles i hovedsak i forbindelse med de ulike (hoved)vilkår.
Innledningsvis kan man evt. si noe kortfattet om begrunnelsen for at kreditorer med panterett i utgangspunktet har en særrett til dekning ved konkurs.
Begrunnelsen for ordningen med panterett i form av avtalepant er kort og generelt sagt at sikkerhetsstillelse i form av panterett virker kredittskapende, og dermed er ønskelig fra et samfunnsøkonomisk perspektiv. Helt generelt kan man da si at ved å stille opp nærmere vilkår for at en panterett skal stå seg i konkurs, søker man bl.a. å ramme panteretter (eller det som i det ytre fremstår som en panterett), som ikke har en slik funksjon.
Muligheten for å etablere utleggspant kan begrunnes i at usikrede kreditorer (frivillige og ufrivillige) må ha mulighet for å sikre sitt krav ved debitors manglende betalingsevne eller vilje.  Når skyldner er insolvent gjør imidlertid hensynet til likebehandling av kreditorene seg gjeldende, noe som kan få betydning for om et allerede stiftet utleggspant står seg i konkurs.

Ordningen med legalpant uten at det kreves særskilt rettsvernakt, knytter seg til at lovgiver har funnet grunn til å gi visse typer krav særlig beskyttelse.  Se nærmere Brækhus s. 164 flg.  
IV. Panteretten må være reell

En tilsynelatende gyldig stiftet panterett, som har rettsvern og i det ytre fremstår som uomstøtelig, vil ikke stå seg i konkurs, dersom det i realiteten er tale om en pro forma disposisjon. Hvorvidt det er en pro forma-disposisjon vil være et bevisspørsmål.  Hvis det ikke  lar seg bevise at en panterett er pro forma, kan reglene om rettsvern komme konkursboet til hjelp i tilfeller hvor det ikke er etablert rettsvern for den påståtte panteretten.
Få eller ingen, tar opp vilkåret om at panteretten må være reell.  Det må antagelig ut fra oppgaveteksten være akseptabelt å underforstå at det er tale om en reell panterett. 

V. Panteretten må være gyldig stiftet
Utgangspunktet er at boet får samme rettsstilling som konkursskyldner selv, jf. dl. § 2-2 og boet kan gjøre ugyldighet gjeldende i samme utstrekning som konkursskyldner.

Panteretten må for så vidt gjelder avtalepant være gyldig stiftet etter de alminnelige avtalerettslige regler.  Det er ikke grunn til å gå nærmere inn på de ulike ugyldighetsreglene.
Spesialitetsprinsippets krav til individualisering av panteobjektet anses også som et gyldighetskrav.  Videre må panteretten ikke stride mot det panterettslige legalitetsprinsipp, jf. pl. § 1-2 (2).  Dette innebærer at det må være hjemmel for den aktuelle type panterett i pl. eller særlovgivningen, og at panteretten må være stiftet i samsvar med reglene i panteloven (evt. særlovgivning).  Spørsmålet om gyldig stiftet panterett kan i prinsippet oppstå både i forhold til avtalepant og utleggspant.  Det bør likevel ikke forventes at kandidatene tar opp særskilte spørsmål knyttet til utleggspant. 
Det må ut fra oppgavens ordlyd være akseptabelt om man (da helst uttrykkelig) forutsetter at det er tale om en gyldig stiftet panterett, men med et pluss til de som kortfattet tar opp gyldighetsspørsmålet.  En mer omfattende behandling av gyldighetsspørsmålet vil fort kunne gå på bekostning av mer sentrale deler av oppgaven.
VI. Panteretten må ha fått rettsvern
Spørsmål knyttet til kreditorvern er behandlet hos Lilleholt s. 164 flg.  De enkelte rettsvernbestemmelser i panteloven er ellers nærmere behandlet hos Brækhus, Omsetning og kreditt 2 og i Skoghøy, Panteloven.  Rettsvern kan generelt forklares som panthavers vern mot andre rettsstiftelser i formuesgodet.  Mer konkret er det her spørsmål om panthavers vern mot etterfølgende konkursbeslag.  Dersom panteretten ikke har fått det nødvendige rettsvern vil konkursboet kunne ekstingvere panteretten.  Ved kreditorekstinksjon er det som kjent uten betydning hvorvidt kreditorfellesskapet var i god tro.  Kandidater som er usikre eller upresise med hensyn til hvilken ”tredjemannskonflikt” det er spørsmål om, må trekkes.  
Rettsvernreglene er utformet med sikte på å forhindre kreditorsvik.  Kreditorsvik i denne sammenheng kan for eksempel være at konkursskyldner i samråd med tredjemann påstår at et formuesgode er pantsatt, mens det i realiteten er tale om en urettmessig bounndragelse eller kreditorbegunstigelse.  Det kan også være tale om å gi uriktige opplysninger om når pantsettelsen fant sted, eller hva som ble pantsatt.

Ved de ulike rettsvernregler søker man å ivareta hensynet til notoritet (etterviselighet) og publisitet.  Når konkurs først er åpnet er det hensynet til notoritet som er mest fremtredende, ved at det er behov for å etterprøve hva som er pantsatt til hvilket tidspunkt. 
Ved utleggspant vil selve utleggsforretningen, som gjennomføres av namsmyndighetene etter reglene i tvangsfullbyrdelsesloven kap. 7, gi notoritet omkring rettsstiftelsen.  Det stilles likevel krav om rettsvern for at utleggspantet skal stå seg i konkurs, jf. de nærmere reglene i pl. kap. 5.  Dette må først og fremst ses i sammenheng med publisitetshensynet.
Publisitetshensynet har særlig betydning i tiden før konkursen, ved at usikrede kreditorer som blir kjent med at det skjer rettsstiftelser i skyldners formuesgoder, kan vurdere å begjære skyldner konkurs, noe som igjen kan ha betydning for omstøtelsesfrister for allerede foretatte disposisjoner. 

Det kan være grunn til å understreke at rettsvernreglene har en absolutt karakter, jf. bl.a. Rt. 1997.1050 og Rt.1998.268.  Selv om hensynet til notoritet og publisitet skulle være fullt ut ivaretatt på annen måte, hjelper det ikke dersom panteretten ikke har fått rettsvern etter de vilkår som gjelder for det aktuelle formuesgodet. Dette må ses i sammenheng med rettstekniske hensyn samt at absolutte regler kan ha en preventiv funksjon ved at partene sørger for å bringe rettsvernet i orden.
VII. Nærmere om spesialitetsprinsippet som vilkår for rettsvern
Det følger av pl. § 1-4 første ledd at en panterett som hovedregel bare får rettsvern ”når det er fastsatt et bestemt beløp eller et høyeste beløp for pantekravet (…).  Hovedregelen gjelder både for avtale- og utleggspant, men ikke for legalpant som har rettsvern uten tinglysing eller særskilt rettsvernakt, jf. pl. § 6-1(4) 2.pkt. og 6-2 andre pkt.
Spesialitetsprinsippets beløpsmessige side er nærmere behandlet hos Brækhus s. 216 flg.

Kravet til forhåndsfiksering eller maksimering bygger på flere hensyn, bl.a. å legge forholdet til rette for pantsettelse på sekundær prioritet og muliggjøre en rasjonell utnyttelse av pantet som sikkerhetsobjekt.  Sentralt i forhold til temaet her, er imidlertid hensynet til de usikrede kreditorene.  Ved å stille krav til forhåndsfiksering vil man ha visse objektive konstaterbare data om pantefordringens størrelse, slik at man i en viss utstrekning kan unngå at panthaver i samråd med pantsetter bringer nye, eventuelt fiktive fordringer, inn under panteretten.  All den tid det er adgang til å forhåndstinglyse ”tomme”obligasjoner, gir ikke regelen klart nok ikke noen fullgod notoritet om hvor stor den reelle fordringen er på realisasjonstidspunktet.
Unntak fra kravet til forhåndsfiksering eller maksimering gjelder for slike tilleggskrav som følger av pl. § 1-5.  Unntak gjelder også ved håndpantsettelse av løsøre, jf.  pl. § 3-2 (3) og ved pantsettelse etter pl. kap 4, hvor panteretten får rettsvern ved overlevering og/eller notifikasjon.
Hovedpoenget for kandidatene bør være å få frem begrunnelsen for pl. § 1-4 og at det er tale om et vilkår som må være oppfylt for at panteretten i det hele tatt skal få rettsvern.

Kravet til individualisering av panteobjektet anses som både et gyldighets- og rettsvernvilkår.  Se nærmere om prinsippet Brækhus, s. 169 -173 og Skoghøy, s.64 - 67.  Hvilke krav som gjelder til identifisering må i utgangspunktet utledes fra de aktuelle rettsvernbestemmelser.  Kravet til individualisering bygger både på hensynet til notoritet og publisitet.
VIII.  Vilkår for rettsvern for ulike formuesgoder
Selv om faren for omfattende lovreferat er stor, bør det høre med til oppgaven å gi en oversikt over ulike typer rettsvernvilkår.  En måte å strukturere stoffet på for å unngå for mye lovreferat, kan være å inndele etter type rettsvernakt.  Herunder kan man få frem hvordan og hvorfor de ulike typer rettsvernakter i varierende grad ivaretar hensynet til notoritet og publisitet.  Det kan være naturlig å ta utgangspunkt i registrering i realregister, som er den rettsvernakten som gir den beste notoritet og publisitet.  Langt de fleste kandidater foretar imidlertid en gjennomgang av de ulike bestemmelser i panteloven, gjerne uten nærmere begrunnelse avgrenset til et utvalg av rettsvernbestemmelser.  Noen foretar for eksempel en omfattende behandling av håndpant av løsøre, men nevner i det hele tatt ikke rettsvernbestemmelser i pl. kap. 4.  Jeg finner ellers ikke her grunn til å gå nærmere inn på de ulike bestemmelser, men henviser til den nærmere behandlingen i litteraturen.
Det er ikke bare spørsmål om hvilke krav som stilles til selve rettsvernakten, men også det seneste tidspunktet for når rettsvernakten kan være forettatt, for at panteretten skal stå seg i konkurs.  For så vidt gjelder panterett i fast eiendom er hovedregelen at panteretten må være innført i dagboken senest dagen før konkursåpningen, jf. pl. 23 første ledd første punktum.  Tilsvarende gjelder for panteretter som får rettsvern ved registrering i Løsøreregisteret, jf. tingl. § 34 tredje ledd.   At rettsvernakten må være gjennomført før konkursåpningen er utgangspunktet for øvrige formuesgoder.  For håndpant i løsøre kan det i prinsippet skje ekstinksjon dersom vilkårene i godtroervervloven er oppfylt. Tilsvarende kan det skje ekstinksjon ved pant i verdipapirer som får rettsvern etter håndpantregelen, jf. pl. § 4-1 (1), jf. gbl. § 14.
For så vidt gjelder utleggspant vil dl. § 5-8 være avgjørende for det seneste tidspunktet rettsvernakten kan være foretatt for at utleggspantet skal stå seg i konkurs.

Det kan nevnes at tidspunktet for rettsvernakten er avgjørende for når en disposisjon anses foretatt i forhold til omstøtrelsesreglene i deknl. kap. 5, jf. dl. § 5-10.

IX. Panteretten må være uomstøtelig
Heller ikke for så vidt gjelder omstøtelsesreglene tillater tiden en omfattende behandling av den enkelte omstøtelsesbestemmelse.  Ved bedømmelsen bør det etter mitt syn være sentralt om kandidatene finner frem til de relevante bestemmelsene og får frem hovedpoenget med disse.  Forholdet mellom rettsvernreglene og omstøtelsesreglene bør komme klart frem.  Spørsmålet om omstøtelse oppstår først dersom det er tale om en gyldig stiftet panterett som har fått rettsvern etter de regler som gjelder for det aktuelle formuesgodet.

Omstøtelsesreglene bidrar til å opprettholde likebehandlingsprinsippet ved konkurs, og kan virke preventivt og reparerende. Visse kreditorbegunstigende disposisjoner foretatt på et tidspunkt hvor hensynet til likebehandling av kreditorene gjør seg gjeldende, fordi kreditor er insolvent, presumptivt insolvent, eller i en insolvenslignende situasjon, kan omstøtes på nærmere vilkår.  For oppgavens tema er det dl. § 5-7, 5-5 (4), § 5-8 og 5-9 som er aktuelle.  Mange overser dl. § 5-5 (4), noe om etter mitt syn ikke bør medføre noe stort minus.
Dl. § 5-7
Se nærmere om bestemmelsen hos Andenæs, s. 264 flg. 
Bestemmelsen gjelder sikkerhetsstillelse for eldre gjeld.  Det er tale om en objektiv omstøtelsesregel, som rammer disposisjoner foretatt senere enn tre måneder før fristdagen. I denne perioden, kort tid før fristdagen er det en presumpsjon for at skyldner allerede er insolvent, slik at hensynet til likebehandling av kreditorene gjør seg gjeldende.

Dl. § 5-7 første ledd a) gjelder pant som er stilt for gjeld som skyldneren har pådratt seg før sikkerhetsretten ble avtalt. Begrunnelsen er at panteretten i slike tilfeller ikke er kredittskapende, og dermed fremstår som en kreditorbegunstigelse. Det er neppe grunn til å forvente at kandidatene går nærmere inn på de ulike tolkningsspørsmålene bestemmelsen reiser, da en skikkelig behandling av slike spørsmål fort vil sprenge tidsrammene. 
Dl. § 5-7 første ledd b) gir hjemmel for omstøtelse i tilfeller hvor rettsvernet ikke ble brakt i orden uten unødig opphold etter at gjelden ble pådratt.  Poenget med denne bestemmelsen er å hindre antedatering av den avtale som etablerer panteretten, for å omgå regelen i litra a).  Bestemmelsen er absolutt og kan medføre omstøtelse av disposisjoner som ikke er kreditorbegunstigende. Dl. § 5-7 andre og tredje ledd utvider omstøtelsesfristen i visse tilfeller.  En del kandidater bruker uforholdsmessig mye tid på disse bestemmelsene, og da gjerne på bekostning av vilkårene i første ledd a) og b), noe som etter mitt syn er mindre skjønnsomt.
Dl. § 5-5 (4)
Se nærmere om bestemmelsen hos Andenæs s. 243 flg.
Det følger av dl. § 5-5 fjerde ledd at som betaling anses også betaling og overdragelse i sikringsøyemed av enkle fordringer.  For slik pantsettelse må det da vurderes om den er å anse som betaling med "usedvanlige betalingsmidler, før normal betalingstid eller med beløp som betydelig har forringet skyldnerens betalingsevne", jf. dl. § 5-5 første ledd.  Hvis ett av disse vilkår er oppfylt må det tas stilling til om ordinærreservasjonen kommer til anvendelse.
Som nevnt bør det neppe være noe stort minus om denne bestemmelsen er oversett.  Verre er det at enkelte kandidater misforstår og legger til grunn at dl. § 5-5 gjelder pantsettelse i sin alminnelighet.

Dl. § 5-8
Se nærmere om bestemmelsen Andenæs, Konkurs s. 275 flg.
Utleggspant vil alltid være sikkerhet for eldre gjeld.  Hvor et utleggspant er etablert senere enn tre måneder før fristdagen er det en presumpsjon for at skyldner allerede var insolvent på det tidspunktet utleggspantet ble stiftet, slik at hensynet til likebehandling av de usikrede kreditorene gjør seg gjeldende. Andenæs (s. 275) skriver at begrunnelsen for regelen "må i første rekke søkes i behovet for en ordning av forholdet mellom enkeltforfølgning og fellesforfølgning i tiden fra skyldnerens insolvens kan formodes inntrådt til den formelle boåpning."  Etter dl. § 5-5 andre og tredje ledd gjelder utvidede omstøtelsesfrister.  Hensynet bak disse bestemmelsene er særlig å ramme "kontraktspantsettelse maskert som utlegg", se Andenæs s. 276.
Dl. § 5-9
En fruktbar behandling av dl. § 5-9 fordrer etter mitt syn at man setter fokus på spørsmålet om når en panterett kan omstøtes etter den subjektive omstøtelsesregelen i dl. § 5-9.  Helt generelle fremstillinger av vilkårene i dl. § 5-9 gir liten uttelling.  En panterett stilt for eldre gjeld, vil etter sin art som utgangspunktet måtte anses som en utilbørlig kreditorbegunstigelse.  Slik sikkerhetsstillelse vil derfor kunne omstøtes dersom det økonomiske vilkår "dersom skyldnerens økonomiske stilling var svak eller ble alvorlig svekket ved disposisjonen" og det subjektive vilkår om at "den annen part kjente eller burde kjent til skyldnerens vanskelige økonomiske stilling og de forhold som gjorde disposisjonen utilbørlig".  Omstøtelsesfristen er 10 år, jf. dl. § 5-9 andre ledd.

For så vidt gjelder stiftelse av utleggspant er det spørsmål om dette i det hele tatt kan anses som en "disposisjon" etter dl. § 5-9, jf. Andenæs s. 279.  Uansett vil utlegg normalt falle utenfor dl. § 5-9 allerede fordi det ikke anses "utilbørlig" å ta utlegg selv om skyldners økonomiske stilling  er svak eller blir alvorlig svekket ved disposisjonen.  
Nærmere om bedømmelsen av besvarelsene
Oppgaven byr ikke på spesielle utfordringer med hensyn til hvordan oppgavens hovedstrukur bør være.  De fleste disponerer fremstillingen etter de ulike vilkår for at panteretter skal stå seg i konkurs.  Uklar og rotete struktur trekker ned.  Besvarelser som for en stor del består av lovreferat vil normalt måtte bedømmes under middels.  Hvis det i tillegg avdekkes uklarheter og misforståelser av en viss betydning, vil strykgrensen fort være passert.

Ved bedømmelsen bør det være sentralt i hvilken utstrekning kandidatene lykkes i å holde fokus på oppgavens tema.  Herunder må det trekkes en god del for kandidater som har problemer med å se hvilken tredjemannskonflikt oppgaven gjelder.  Helt generelle fremstillinger om rettsvern og omstøtelse gir også liten uttelling.  Det samme gjelder generelle fremstillinger om panterett og konkurs.  Besvarelsene må vinkles inn mot den konkrete situasjon oppgaven gjelder: Vilkår for at en panterett skal stå seg i konkurs. 
Det er dessverre alt for få kandidater som lykkes i å vise særlig selvstendig forståelse.  Mange besvarelser tyder også på kunnskapsmangel, men dette kan nok også ha en viss sammenheng med tidsnød.
Samlet sett er det få som har strøket.  Ingen har fått beste karakter, mens bare noen få har fått B.  Det er en relativt stor opphopning i sjiktet D-E.

Bergen 09.12.2004

Hilde Hauge

